Predkladacia správa

Návrh nariadenia vlády Slovenskej republiky na vykonanie § 4 ods. 5 zákona č. 384/2011 Z. z. o osobitnom odvode vybraných finančných inštitúcií a o doplnení niektorých zákonov v znení zákona č. 87/2015 Z. z. (ďalej len „návrh nariadenia“) vypracovalo Ministerstvo financií Slovenskej republiky na základe splnomocnenia podľa § 4 ods. 5 zákona č. 384/2011 Z. z. o osobitnom odvode vybraných finančných inštitúcií a o doplnení niektorých zákonov v znení zákona č. 87/2015 Z. z., a to v súvislosti s určením právnickej osoby so 100 % majetkovou účasťou štátu, výšky, účelu, ako aj spôsobu použitia posilnených vlastných zdrojov financovania tejto právnickej osoby.

Návrhom nariadenia sa určuje, že predmetnou právnickou osobou je Slovenská reštrukturalizačná spoločnosť, s. r. o. založená Ministerstvom financií Slovenskej republiky, pričom jej posilnené vlastné zdroje financovania sú vo výške 20 miliónov eur. Cieľom návrhu nariadenia je tiež stanoviť, ako môžu byť tieto prostriedky použité.

Prijatie navrhovaného nariadenia nebude mať vplyv na životné prostredie, informatizáciu spoločnosti a verejné financie, pričom predpokladáme pozitívny vplyv na podnikateľské prostredie a pozitívne sociálne vplyvy. 

Návrh nariadenia je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná a aj s právom Európskej únie.

Účinnosť nariadenia sa navrhuje dňom vyhlásenia. 

Návrh nariadenia bol predmetom medzirezortného pripomienkového konania a predkladá sa bez rozporov.